b'\n_START_ARTICLE_\nJes\xc3\xbas D\xc3\xa1tolo\n_START_SECTION_\nSeurajoukkueura\n_START_PARAGRAPH_\nD\xc3\xa1tolo aloitti uransa vuonna 2000 Ca\xc3\xb1uelasista. Vuonna 2002 h\xc3\xa4n teki sopimuksen Argentiinan p\xc3\xa4\xc3\xa4sarjaseura Banfieldiin, jonka edustusjoukkueeseen h\xc3\xa4n murtautui kolme vuotta my\xc3\xb6hemmin. Vuoden 2006 kes\xc3\xa4ll\xc3\xa4 h\xc3\xa4n siirtyi Boca Juniorsiin. H\xc3\xa4n nousi joukkueen avauskokoonpanoon vuoden 2007 syyskaudella (Apertura), jolla h\xc3\xa4nen esityksens\xc3\xa4 olivat vakuuttavia. H\xc3\xa4n oli mukana joukkueen kanssa voittamassa vuoden 2007 Copa Libertadoresia._NEWLINE_Tammikuussa 2009 D\xc3\xa1tolo siirtyi italialaiseen Napoliin. 16. tammikuuta 2010 h\xc3\xa4n siirtyi loppukauden kest\xc3\xa4v\xc3\xa4ll\xc3\xa4 lainasopimuksella kreikkalaiseen Olympiakosiin. D\xc3\xa1tolo oli itse pyyt\xc3\xa4nyt siirtoa suuremman peliajan toivossa, ja h\xc3\xa4nen tavoitteenaan on p\xc3\xa4\xc3\xa4st\xc3\xa4 Argentiinan maajoukkueeseen vuoden 2010 MM-kilpailuihin._NEWLINE_8. hein\xc3\xa4kuuta 2010 h\xc3\xa4n siirtyi kaudeksi 2010\xe2\x80\x932011 lainasopimuksella Espanyoliin.\n_START_SECTION_\nMaajoukkueura\n_START_PARAGRAPH_\nD\xc3\xa1tolo teki ensiesiintymisens\xc3\xa4 Argentiinan maajoukkueessa 12. elokuuta 2009 yst\xc3\xa4vyysottelussa Ven\xc3\xa4j\xc3\xa4\xc3\xa4 vastaan. H\xc3\xa4n teki samaisessa ottelussa my\xc3\xb6s ensimm\xc3\xa4isen maalinsa vain 20 sekuntia sen j\xc3\xa4lkeen, kun oli p\xc3\xa4\xc3\xa4ssyt kent\xc3\xa4lle. Toisen maalinsa maajoukkueessa h\xc3\xa4n teki vuoden 2010 MM-karsintaottelussa Brasiliaa vastaan.'